Ole Birk Olesen (LA), 2014-08-14:
Da den her historie om, at regeringen agtede at gøre noget ved den her måde at betale skat på, kom, skete det, så vidt jeg husker, i Jyllands-Postens onlineavis med overskrifter og med ord i brødteksten om, at der var tale om noget snyd, som man ville komme til livs med den her ændring.
Det var da utvivlsomt den måde, som Skatteministeriet solgte det til Jyllands-Posten på.
Jeg er ikke i tvivl om, at det var sådan, Skatteministeriet gjorde det, for man skulle jo have retfærdiggjort sin skatteforhøjelse.
Derfor bildte man Jyllands-Posten ind, at der var tale om noget snyd, som man ville komme til livs.
Der er ikke tale om snyd.
Der er tale om en fuldt ud lovlig måde at arrangere sin virksomheds overskud på, at optage lån privat på osv.
Der er heller ikke tale om et skattehul.
Det er sådan, at når regeringer i det her land stopper skattehuller, kommer der ikke ekstra penge i statskassen, som man kan bruge til alt muligt andet, fordi det, der kommer i statskassen, er de penge, som man havde forventet at der ville komme.
Hvis der kommer ekstra penge i statskassen, er det derfor ikke, fordi man lukker et hul, men fordi man forhøjer skattetrykket i Danmark.
Man forhøjer beskatningen af borgere og virksomheder.
Vi har det sådan i Liberal Alliance, at vi ikke kan se nogen som helst grund til, at virksomheder i Danmark skal betale mere i skat, heller ikke, at små selvstændige virksomhedsejere skal betale mere i skat.
Hvis man gør det endnu sværere, er det efter vores opfattelse ikke den rigtige vej at gå.
Man kan jo gøre det svært for små selvstændige virksomhedsejere på forskellig måde.
Man kan gøre det svært for selve virksomheden.
Man kan også gøre det svært for selve personen at være selvstændig virksomhedsejer.
I det her tilfælde gør man det primært svært for selve personen at være selvstændig virksomhedsejer, men det kommer altså ud på et, når vi taler om virksomheder, der er ejet af en person.
Det bliver mere vanskeligt at være selvstændig i dagens Danmark, når det her er blevet gennemført.
Så betyder det faktisk mindre, at man letter virksomhedernes skatter andre steder.
Det er selvfølgelig væsentligt, at man gør det, og vi bakker op om, at man gør det.
Men det ændrer ikke på situationen for dem, der skal betale gildet.
Det ændrer ikke på situationen for de selvstændige virksomhedsejere, som nu kommer til at sidde hårdere i det, fordi regeringen vil stramme reglerne yderligere.
Derfor støtter vi ikke det her forslag.
Det sker på den måde, at virksomhedsejere og selvstændige, som har brugt den her ordning, tvinges til at afvikle deres ordning igennem en kort årrække.
Det kan nogle steder gøre ondt.
Det var ikke det, der var meningen med virksomhedsordningen.
Meningen med virksomhedsordningen er jo, at folk med svingende indtægter løbende kan få udbetalinger til privaten uden hele tiden at skulle betale topskat.
Når det bare er i et enkelt år, at man har et stort overskud i virksomheden, kan man vente med at få pengene udbetalt løbende over de næste år, sådan at man ikke kommer til at betale topskat.
Men det kommer til at ske nu, og dermed går regeringen imod selve ideen med virksomhedsordningen.
Vi stemmer imod dette lovforslag.